בס"ד

Mosaics and Warriors:

War and Redemption in Late Antique Palestinian Synagogues

מקובל לחשוב שבעקבות כשלון מרד בר כוכבא פיתחו היהודים רתיעה ממלחמה ומכלי נשק. הם העדיפו לחכות שהאל יתגלה, יתנקם בממלכות הרשע ויגאל את עם ישראל. ואולם את מה שהמציאות לא אפשרה ניתן היה לדמיין בסיפור ובתמונה. בהרצאה זו אעסוק בדימויי היהודי הלוחם בפסיפסי בתי הכנסת שבגליל משלהי העת העתיקה. הדחף לעסוק בכך נובע בראש ובראשונה מגילויו של פסיפס ההולך ונחשף בשנים האחרונות בבית הכנסת של חוקוק. בחלק הראשון של ההרצאה אעסוק במספר סצינות מתוך פסיפס זה. בחלק השני אתמקד באפשרות שאולי הפסיפסים הללו לא משקפים רק תודעה היסטורית אלא רצון אמיתי לשנות את ההיסטוריה בכח הנשק.

בית הכנסת העתיק של חוקוק נמצא כשמונה ק"מ בקו אוירי ממערב לכפר נחום. האתר כבר מוכר מתקופת המקרא והוא היה מיושב לאורך מרבית התקופות. מהתקופה התלמודית מוכרים שני חכמים שמקום מוצאם או פעולתם היה בחוקוק. על קיומו של בית כנסת בכפר מספר ר' אשתורי הפרחי בספרו כפתור ופרח שנכתב בתחילת המאה ה-14. הוא מספר כי 'שם ראינו בית הכנסת ברצפה ישן נושן'. מאוחר יותר בית הכנסת שב ונזכר על ידי חוקרים ונוסעים, אולם מעולם לא נערכה בו חפירה משמעותית. החל משנת 2011 מתנהלת באתר חפירה משותפת ל **University of North Carolina at Chapel Hill** בראשות פרופ' ג'ודי מאגנס, ולרשות העתיקות בראשות שועה קיסילביץ'. על אף שהחפירה טרם הסתיימה בשל חשיבות הממצאים כבר התקבלה החלטה שעם סיום החפירה יוקם במקום פארק של רשות הטבע והגנים. הואיל וחפירת הפסיפס כולו, שלא לדבר על מכלול בית הכנסת טרם הסתיימה, יש להתייחס כמובן לדברים שלהלן בתור הצעות אפשריות בלבד, אם כי ייחודו של בית הכנסת, ביחס למה שידוע היה עד היום, אינה מוטלת בספק. זמנו של בית הכנסת והפסיפס על פי החופרים הוא המאה החמישית.

הגילוי המשמעותי ביותר עד כה הוא סצינה אחת מתוך הפסיפס, שנשמרה כמעט בשלמותה ומתארת מפגש בין קבוצה יהודית ככל הנראה לקבוצה נוכרית. הסצינה מורכבת משלשה רגיסטרים. ברגיסטר העליון שתופס כמחצית משטח הפסיפס נראות שתי קבוצות. האחת לבושה לבנים ומחזיקה חרבות ומגילות והאחרת קבוצת לוחמים, ולהם פילים. לכל אחת מהקבוצות ישנה דמות ראשית בעלת זקן, שהיא מן הסתם מנהיגת הקבוצה. ברגיסטר האמצעי ישנן תשע דמויות לבושות לבנים, ככל הנראה הדמויות מהרגיסטר העליון, היושבות בתוך תשע קשתות (arcades). הקשת האמצעית גדולה יותר ויושב המנהיג עטור הזקן. ברגיסטר התחתון ניתן לראות את פילי המלחמה ואת השור מוטלים מתים, כאשר תקועים בהם חיצים, ולצידם כלי המלחמה של הדמויות מהרגיסטר העליון.

ג'ודי מאגנס חופרת האתר הציעה מעל דפי הנשיונל ג'יאוגרפיק שלפנינו תיאור ראשון של המפגש בין אלכסנדר הגדול והכוהן הגדול. למרות ההיבטים המלחמתיים המובהקים, טוענת מאגנס שאין בפסיפס סצינת מלחמה מובהקת. חשוב מכך, אלכסנדר הגדול אוחז בידו שור, ואותו הוא מעונין להקריב לאל, על פי פרשנותה. ואכן הכהן הגדול מראה באצבעו כלפי מעלה. שותפיה למחקר של מאגנס, רענן בוסתן וקרן ברית, הציעו שהסצנה המתוארת היא הקרבן שהקריב אנטיוכוס השביעי (סידטס) בירושלים, בשנת 132 לפנה"ס. גם הם התמקדו בשור המובל, על פי הבנתם לקרבן. למרות הרצון הרב והמובן לחפש את השלום, אני חושב שאי אפשר להתעלם מההקשרים המלחמתיים הברורים, ובמיוחד מתמונת הכלים השבורים בתחתית הפסיפס. באופן ממוקד יותר יש לדחות את ההצעה לזיהוי אלכסנדר הגדול מהטעם הפשוט, שבכל מאות ואולי אלפי הדימויים החזותיים של אלכסנדר מהעת העתיקה הוא תמיד מקפיד להיות מגולח ולא לגדל זקן. עובדה שנכונה גם ביחס לאנטיוכוס השביעי.

אשר עובדיה הציע לאחרונה שהפסיפס מספר את סיפור חג החנוכה. את המחנה הימני הוא זיהה עם הכוחות היווניים ובראשם אנטיוכוס, ובראש המחנה היהודי עומד מתתיהו. לדבריו, אנטיוכוס, או נציגו, מציע למתתיהו להקריב שור לשם עבודה זרה, ואולם מתתיהו מסרב ומצביע כלפי מעלה. על אף שאני מסכים עם העקרון, קשה לקבל פרשנות זו לאור העובדה שהיוונים נהגו לזבוח חזירים. חשוב מכך, ספר מקבים א, שעל פי אשר עובדיה העניק את התשתית הסיפורית לפסיפס מציין במפורש שהיוונים הקריבו 'חזירים ובהמות טמאות'. למרות הסתייגות זאת אני מסכים עם עובדיה שאכן בפנינו תיאור חזותי ראשון של מלחמות המקבים.

זהותה של הקבוצה הימנית עם היוונים עולה בבירור לאור כלי המלחמה והפילים. אמנם הסצינה איננה מתארת מלחמה של ממש אבל לדעתי היא רומזת לעימות האידיאולוגי בין היהדות ליוונות. מדרש מוכר מהמאה הרביעית והחמישית מאשים את מלכות יון שהיו גזירותיה קשות 'שהיתה אומרת לישראל כתבו על קרן השור שאין לכם חלק באלהי ישראל'. כדאי לשים לב שהדמות היוונית אוחזת את השור בקרנו! המדרש אינו מפרש מה היתה תגובתם של ישראל, אבל הפסיפס מראה שתגובת היהודים היתה הפניית האצבע כלפי מעלה, מן הסתם כלפי אלקי ישראל. לכך ראוי להוסיף שבעוד שהלוחמים היוונים מצויידים במיטב החימוש, לעומתם הלוחמים היהודים, חלקם מחזיקים בחרבות, אבל חלקם אוחזים מגילות, המציינים כנראה את ספר התורה. האם ניתן לזהות את הדמויות מעבר להיותן ביטוי סמלי ליון וישראל? נראה לי שצודק אשר עובדיה כאשר הוא מזהה את הדמות היוונית עם אנטיוכוס אפיפנס. כדאי לציין שלמרות שהמלכים ההלניסטיים היו בדרך כלל מגולחים למשעי, דווקא ביחס לאנטיוכוס אפיפנס השתמרו דימויים שלו על גבי מטבעות כאשר הוא עטור זקן. ייתכן ולא מדובר כאן רק בהעדפה אישית. כידוע האל היווני הראשי זאוס, היה בעל זקן מרשים. ייתכן שהאמן עשה שימוש דווקא בדימוי של אנטיוכוס בעל הזקן כדי להצביע על המימדים הדתיים של העימות. מצד אחד אנטיוכוס שפועל בשמו של זאוס, ומצד שני היהודי שמצביע כלפי מעלה. לגבי הדמות היהודית עלי להודות שאין לי תשובה טובה. אני חושב שהנסיון של עובדיה לזהותו עם מתתיהו החשמונאי, ושל בוסתן וברית עם יוחנן הורקנוס ה-1 איננו מבוסס. נראה לי שניתן להסתפק בכל שמדובר בדמות של מנהיג יהודי. כדאי לציין עוד שני פרטים ביחס לרגיסטר הזה. המחנה היווני מאופיין בסדר ובמשמעת. הלוחמים היווניים מסודרים זה אחר זה, הרמחים מכוונים כלפי מעלה באופן זהה ומתחתם פילי המלחמה ערוכים באותו סדר. במחנה היהודי לעומת זאת שולטת האנרכיה. חלק מהחרבות שלופות וחלקן נמצאות בנדן, מבטי הלוחמים מופנים לכיוונים שונים. חלקם מראים באצבעותיהם ואחרים לא. בולט במיוחד הלוחם הימני העליון שאוחז מגילה ומתבונן אחורה כלפי יתר הלוחמים. לגבי חוסר הסדר בצבא היהודי אין צורך להוסיף מילים. ככל הנראה זה מבוסס על ידיעה אותנטית של האופי היהודי, כפי שיוכלו להעיד כל הלוחמים בצבא היהודי בימינו! לגבי המגילה ונוכחותה הבולטת, נראה לי שזהו ביטוי נוסף למאבק הרוחני בין יון ליהודה. לעומת הדרישה 'כתבו לכם על קרן השור', כותבים היהודים ספרי תורה!

לאור זאת הפרשנות של שני הרגיסטרים התחתונים עולה מאליה. ברגיסטר האמצעי יושב המנהיג היהודי בתוך קשת, ולצידיו יושבים הלוחמים, ארבעה מכל צד. בתמונה זו כולם אוחזים במגילות ולא בחרבות. מעל כל אחד מהם ישנו נר שמן וביחד הם מרכיבים את החנוכיה, שלה שמונה נרות ובאמצע שמש. הרגיסטר התחתון מתאר בבירור את המפלה של היוונים. השור, הפילים, וכלי המלחמה מוטלים ללא רוח חיים.

לכאורה אין זה מפתיע למצוא תיאור של סיפור החנוכה בבית הכנסת, למרות שעד היום טרם נמצא תיאור שכזה. בכל עשרות הפסיפסים שנתגלו הסצינות הסיפוריות תמיד נלקחו מהמקרא. זו פעם ראשונה שבה מופיעה סצינה בתר-מקראית. בשל כך לא ניתן להסתפק בטענה שמזמיני הפסיפס היו מעוניינים רק בגיוון לשמו. החריגה ממאגר הנרטיבים המקובל מלמדת כנראה שעבור הקהילה בחוקוק היתה לסצינה זו משמעות רבה.

החפירה בחוקוק העלתה עוד כמה סצינות מקראיות. הואיל והחפירה טרם הסתיימה קשה לומר דבר ברור על הקומפוזיציה של הסצינות הללו, אבל לענייננו חשוב לציין עוד שתי סצינות שנתגלו. האחת היא קריעת ים סוף המדגישה את ההרס של צבא פרעה. סצינה נוספת מתארת שמשון אוחז בשערי עזה. שלשתן ביחד יוצרות מקבץ של אירועים שבהם היהודים מנצחים את הגויים בסיועו של האל. האם ניתן לדבר על קהילה יהודית בעלת נטיות לוחמניות שהתקיימה בחוקוק במאה החמישית? לפני שאענה, ראוי להפנות מבט לעוד שתי קהילות באזור.

כ-15 ק"מ צפונה נמצאת ח'ירבת מרות. במקום נמצא בית כנסת מהמאה ה-4, ובו רצפת פסיפס שבה מתואר דוד המלך לאחר שנטל את כלי המלחמה של גליית הפלישתי. כעשרה ק"מ דרומה מחוקוק חפר עוזי ליבנר בבית הכנסת של ח'ירבת ואדי חמם. בבית כנסת זה נמצאה רצפת פסיפס מהמאה ה-4 ובה שתי סצינות המוכרות לנו זה מכבר. האחת היא תיאור חיל פרעה טובע בים, והאחרת של שמעון מכה בפלישתים. ייתכן שגם היתה סצינה נוספת שבה רואים את גוליית שוכב על הקרקע.

אם נסכם, עד עתה נתגלו בגליל המזרחי שלשה בתי כנסת סמוכים למדי, מהמאות 5-4, ובהם סצינות מלחמתיות המתארות את נצחון היהודים על הגוים. נראה לי שתיאורים אלו אינם רק געגועים אל העבר אלא מבטאים שאיפות ממשיות. בבתי הכנסת של מרות ושל חוקוק התגלו מתחת לבית הכנסת מערות מסתור, דוגמת אלו שנעשה בהם שימוש במהלך מרד בר כוכבא. עדיין לא ברור האם מערכות אלו, ובפרט המערכת בחוקוק, נחפרו במהלך המרד הגדול או מרד בר כוכבא, או שמא לאחר מכן. מכל מקום ברור שבוני בתי הכנסת במאות 4-5 הכירו את המערכות הללו והתקינו פתח כניסה למערכת מתוך בית הכנסת. האם התכוננו חברי הקהילה למרד אפשרי באימפריה הרומית? הדבר הקרוב ביותר למרד היו ככל הנראה המהומות שפרצו ביישובים יהודיים בשנת 351, וזכו לכינוי 'מרד גאלוס'. אבל יש להודות שמעט מדי ידוע על אירועים אלו ועל מידת היוזמה המלחמתית שנקטו היהודים. אפשרות אחרת טמונה בגיאורפיה האסכטולוגית של האיזור. כבר במאה ה-4 מספר התלמוד הירושלמי על ר' חייא ור' שמעון בן חלפתא שהלכו בבקעת ארבל וראו את איילת השחר עולה, ואמר ר' חייא 'כך היא גאולתן של ישראל'. בקעת ארבל נמצאת בדיוק מעל בית הכנסת של ואדי חמם ובאותו איזור גיאוגרפי שבו נמצאים חוקוק ומרות. בחיבור אפוקליפטי בשם ספר זרובבל נודע לבקעת ארבל מקום משמעותי יותר בתוכנית הגאולה. הספר שחובר ככל הנראה על רקע העימותים בין ביזנטיון, פרס והעולם המוסלמי בראשית המאה ה-7, מספר שהמשיח עתיד להתגלות בבקעת ארבל. אמנם זהו חיבור אפוקליפטי מאוחר למדי אבל הוא עשוי ללמד על הלך הרוח המשיחי שרווח באזורי הגליל בתקופות קדומות יותר.

אנשי חוקוק, ואדי חמם ומרות שביקרו בבתי הכנסת היו יכולים לקבל השראה מלוחמי העבר היהודיים, לקוות לגאולה שתתחיל בסמוך להם, אבל ככל הנראה הם לא הסתפקו רק בזאת. בין העבר לעתיד הם חפרו או השמישו מערכות מסתור והתכוננו כבר עתה למלחמה הבאה.

